RESPUBLIKA “MAHALLA” XAYRIYA JAMGʻARMASI FAOLIYATINI TASHKIL ETISH MASALALARI TOʻGʻRISIDA
(resolution, 1999-06-25)

“Respublika “Mahalla” xayriya jamgʻarmasini tashkil etish toʻgʻrisida” 1992-yil 12-sentabrdagi 472-son Farmonni bajarish yuzasidan Vazirlar Mahkamasi qaror qiladi: 1. Belgilab qoʻyilsinki: Respublika “Mahalla” xayriya jamgʻarmasining yuqori organi taʼsis konferensiyasi hisoblanadi. Taʼsis konferensiyasi jamgʻarma Boshqaruvini va taftish komissiyasini saylaydi, apparat tuzilmasini, xodimlari soni va ular mehnatiga haq toʻlash shartlarini belgilaydi. Boshqaruv apparatini saqlash “Mahalla” jamgʻarmasi mablagʻlari hisobiga amalga oshiriladi. Boshqaruv apparati xodimlarining soni koʻpi bilan 20 kishidan iborat qilib belgilansin; Qoraqalpogʻiston Respublikasi, viloyatlar va Toshkent shahrida Jamgʻarma oʻz boʻlimlariga ega boʻladi. Ular fuqarolarning oʻzini oʻzi boshqarish organlari faoliyatini taʼminlaydilar. Viloyatlar va Toshkent shahar boʻlimlari xodimlari (rahbar, uning oʻrinbosari va masʼul kotib) mehnatiga haq toʻlash Respublika jamgʻarmasi mablagʻlari hisobiga amalga oshiriladi. “Mahalla” jamgʻarmasi ustavi taʼsis konferensiyasi tomonidan tasdiqlanadi. 2. Quyidagilar “Mahalla” jamgʻarmasi faoliyatining asosiy yoʻnalishlari hisoblansin: tarixan tarkib topgan milliy va maʼnaviy qadriyatlarni keng targʻib qilish, xalqimizning eng yaxshi udum va anʼanalarini ommalashtirish, respublika aholisi oʻrtasida madaniy va maʼrifiy ishlarni keng yoʻlga qoʻyish; insonparvarlik va mehr-shafqat, kishilar oʻrtasida oʻzaro bir-birini tushunish va yaxshi qoʻshnichilik gʻoyalarini tushuntirish boʻyicha faol tashviqot va targʻibot ishlarini olib borish; har bir aniq hududda yashovchi kamxarj oilalar, nogironlar, keksalar va bolalar huquqlarini har tomonlama ijtimoiy himoya qilish; har xil anʼanaviy marosimlar oʻtkazish; juda muhtoj oilalar va alohida shaxslarga tekin moddiy yordam koʻrsatish; mahallalar hududini obodonlashtirish; 3. Madaniyat, ommaviy axborot vositalari va turizm majmui (oʻrtoq Samandarov) 10 kun muddat ichida Respublika “Mahalla” xayriya jamgʻarmasining taʼsis konferensiyasini oʻtkazsin. 4. Oʻzbekiston Respublikasi Adliya vazirligi belgilangan tartibda Respublika “Mahalla” xayriya jamgʻarmasining ustavini roʻyxatga olsin. 5. Oʻzbekiston Respublikasi vazirliklari, idoralari, konsernlari, korxonalar, xoʻjaliklar va tashkilotlar “Mahalla” xayriya jamgʻarmasi quyi boʻlinmalari faoliyatiga ular tomonidan ustav vazifalarining amalga oshirilishida moliyaviy va amaliy yordam koʻrsatsinlar. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir oy muddat ichida Jamgʻarma hududiy boʻlimlarining bir maromdagi faoliyatini taʼminlash uchun zarur maishiy sharoitlar yaratsinlar, Toshkent shahar hokimligi ana shu muddatda Respublika “Mahalla” xayriya jamgʻarmasi Boshqaruvini joylashtirish uchun xizmat binolari ajratsin. Oʻzbekiston Respublikasi Avtomobil transporti vazirligi, “Toshshahartranskorxona” uyushmasi shartnoma asosida Jamgʻarma Boshqaruvini xizmat avtomobil transporti bilan, Oʻzbekiston Respublikasi Aloqa vazirligi esa shahar va hukumat aloqasi bilan taʼminlasinlar. “Oʻzshartnomasavdo” va respublikaning boshqa ixtisoslashtirilgan savdo-taʼminot tashkilotlari “Mahalla” xayriya jamgʻarmasiga zarur anjomlar va mebel ajratish masalalarini belgilangan tartibda koʻrib chiqsinlar. 6. Oʻzbekiston “Savdo” davlat-aksionerlik uyushmasi tomonidan respublika mahallalarida qurish uchun savdo korxonasi “Guzar” markazining namunaviy loyihalari ishlab chiqilganligi maʼlumot uchun qabul qilinsin. Vazirlar Mahkamasining qurilish, transport va aloqa majmui (oʻrtoq Toʻlaganov), Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari bu loyihalarni koʻrib chiqsinlar va ularni 1992-1993-yillarda qurishni nazarda tutsinlar. 7. Oʻzbekiston Respublikasi Davlat televideniye va radio-eshittirish kompaniyasi, Madaniyat ishlari vazirligi, Davlat matbuot qoʻmitasi, Davlat kinokompaniyasi Respublika “Mahalla” xayriya jamgʻarmasi va uning hududiy boʻlimlari faoliyatini keng yoritsinlar, vazirliklar, korxonalar, xoʻjaliklar, tashkilotlar va muassasalarning bozor munosabatlari sharoitida respublika aholisiga ijtimoiy yordam koʻrsatish boʻyicha ijobiy ish tajribasini targʻib qilsinlar. 8. Mazkur qarorning bajarilishini nazorat qilish Bosh vazirning oʻrinbosarlari E.S. Samandarov, K.N. Toʻlaganov oʻrtoqlar zimmasiga yuklatilsin. Qarorning qanday bajarilayotganligi 1993-yil aprel oyida koʻrib chiqilsin.